מיסטר בין (דמות)

מיסטר בין (באנגלית: Mr. Bean) הוא הדמות הבדיונית שנוצרה על ידי רואן אטקינסון וריצ'רד קרטיס, ומגולמת על ידי אטקינסון. ההופעה הראשונה של הדמות הייתה בפרק הפיילוט של תוכנית הטלוויזיה הבריטית הקומית "מיסטר בין", אשר שודר לראשונה בערוץ ITV ב-1 בינואר 1990. תוכנית הטלוויזיה שודרה במקור בין השנים 1990 עד 1995 וכללה בסך הכל 15 פרקים. בעקבות ההצלחה הבינלאומית העצומה של הסדרה הוא הופיע בהמשך גם בשני סרטי לייב אקשן הוליוודיים והדמות נכללה גם הוא בסדרת ספין-אוף מונפשת ששודרה במקור בין השנים 2002 עד 2019.

 סקירה כללית 
מיסטר בין גר בדירה מס' 2, ברחוב ארבור 12 אשר בשכונת היבורי  אשר בעיר לונדון שבאנגליה. שמו הפרטי ומקצועו אינם מוזכרים לעולם בתוכנית. הוא נוהג תמיד להציג את עצמו כ"בין". בסרט הקולנוע הראשון של מיסטר בין הכיתוב "מר." מופיע בדרכונו לצד הכיתוב "שם פרטי:", והוא עובד בסרט כמאבטח בגלריה הלאומית של לונדון.

החל מפרק השני ואילך בתחילה של כל פרק בתוכנית מיסטר בין נופל מהשמים דרך אלומת אור, בעת שברקע מקהלה שרה את השיר "Ecce homo qui est faba" ("הנה האיש שהוא שעועית"), אשר הוקלט על ידי מקהלת קתדרלת סאות'וורק. קטע הפתיחה המקורי הוצג בשחור לבן רק בפתיח של הפרק השני והשלישי. לטענת המפיקים של התוכנית קטע הפתיחה נועד להמחיש שמדובר ב "אדם רגיל שנזרק לאור הזרקורים". מהפרק החמישי ואילך בפתיח של התוכנית מיסטר בין צונח משמי הלילה ברחוב נטוש בלונדון על רקע קתדרלת סנט פול. בפרק "צרות כפולות" בסדרת האנימציה של מיסטר בין הוא נלקח לתוך חללית עם "חייזרים" שנראים בדיוק כמוהו ואפילו יש להם צעצועי דובי דומים משלהם. במהלך הפרק החייזרים שולחים אותו בחזרה לכדור הארץ באלומת אור עם מוזיקה זהה למוזיקה המנוגנת בפתיח של הסדרה המקורית של מיסטר בין.

 לבוש 
מיסטר בין לובש לרוב ז'קט טוויד חום, חולצה מכופתרת לבנה, עניבה אדומה דקה, מכנסיים חומים, נעליים שחורות ושעון מחשבון דיגיטלי שחור. לעיתים רבות הוא משנה את התלבושת בהתאם לסיטואציות השונות בהן הוא נמצא.

 אישיות 
מיסטר בין הוא גבר ילדותי, אנוכי, נאיבי, תחרותי ביותר, בעל כושר אלתור רב, אשר לעיתים רבות מוצא את עצמו במצבים אבסורדיים בעת שהוא מנסה לבצע משימות יומיומיות. מיסטר בין נוטה לדבר לעיתים רחוקות, וכאשר הוא מדבר, הוא נוטה לרוב רק למלמל מספר מילים בקול נמוך למדיי. לעיתים רבות נדמה שמיסטר בין לא מודע לאופן בו העולם פועל, והתוכנית מתמקדת לרוב בניסיונותיו לקחת חלק בפעילויות פשוטות לכאורה, כמו לשחות בבריכה, להשתמש בטלוויזיה, לעצב מחדש את דירתו, או ללכת לכנסייה. ההומור נובע בעיקר מהפתרונות המקוריים (ולעיתים קרובות האבסורדיים) שלו לבעיות השונות בהן הוא נתקל - ומההתעלמות המוחלטת שלו מאנשים אחרים בעת שהוא מוצא פתרונות לאותן הבעיות. למרות אי ההבנות התכופות, מיסטר בין בדרך כלל מצליח יוצא ללא פגע, ולעיתים קרובות משאיר כאוס רב אחריו.

 מכוניתו 
למיסטר בין יש, הן בסדרה המקורית והן בסדרה המונפשת ובסרטי הקולנוע, מכונית מיני ירוקה משנת 1977 מסוג "Leyland Cars Mini 1000 Mark IV" אשר הפכה מזוהה במיוחד עם דמותו של מיסטר בין. בפרק "עשה זאת בעצמך מיסטר בין" בסדרה המקורית מיסטר בין נוהג במכוניתו בעודו יושב על כורסה המונחת על גג המכונית. מר בין נוהג לנעול את דלת המכונית שלו במנעול יוצא דופן המורכב ממנעול המותקן על הדלת.

 טדי 
למיסטר בין יש, הן בסדרה המקורית והן בסדרה המונפשת, דובון צעצוע אותו הוא מכנה "טדי" ואשר אליו הוא מתייחס כאילו הוא היה בנו - הוא משכיב אותו לישון בערב, נותן לו מתנות, משחק איתו, לוקח אותו לנסיעות, ועוד.

 היחסים עם אירמה גוב 
אירמה גוב (מגולמת על ידי מתילדה זיגלר) היא חברתו של מיסטר בין בסדרה. השניים נפגשו בספרייה מקומית. ככל שעבר הזמן השניים החלו לצאת יחד לעיתים קרובות. בסדרת האנימציה השניים הכירו עוד מאז שהם היו ילדים. מיסטר בין נוטה לעיתים רבות להזניח את אירמה או להרגיז אותה מבלי להבין שהוא עושה זאת.

 במדיה 
 סדרת הטלוויזיה המקורית 
בין השנים 1990 עד 1995 מיסטר בין היה הגיבור הראשי בסדרת הטלוויזיה "מיסטר בין" אשר שודרה במקור בערוץ ITV.

 סדרת אנימציה 
בין השנים 2002 עד 2004 ובין השנים 2015 עד 2019 מיסטר בין היה הגיבור הראשי בסדרת הספין-אוף המונפשת "מיסטר בין" בה דמותו הייתה מדובבת גם על ידי רואן אטקינסון.

 סרטי קולנוע 
בשנת 1997 יצא לאקרנים סרט הקולנוע הראשון של מיסטר בין בבימויו של מל סמית'. בסרט מיסטר בין נשלח לארצות הברית מטעם הגלריה הלאומית של לונדון כדי להשגיח על ההעברה של הציור "אמו של ויסלר" מהגלריה הלאומית לגלריה בלוס אנג'לס. הסרט, אשר הופק בתקציב של 18 מיליון דולרים, זכה להצלחה מסחרית וגרף מעל ל-250 מיליון דולרים ברחבי העולם.

בשנת 2007 יצא לאקרנים סרט הקולנוע השני של מיסטר בין בבימויו של סטיב בנדלק. בסרט זה מיסטר בין יוצא לחופשה בריביירה הצרפתית. הסרט, אשר הופק בתקציב של 33 מיליון דולרים, זכה להצלחה מסחרית וגרף מעל ל-230 מיליון דולרים ברחבי העולם.

 משחקי וידאו 
בשנת 2009 חברת  הפיקה את משחק הווידאו "מיסטר בין" לפלטפורמות המשחק Microsoft Windows, נינטנדו DS, נינטנדו Wii, ו־פלייסטיישן 2 בו הדובון של מיסטר בין נחטף ובעקבות כך מיסטר בין חייב למצוא אותו.

 הופעות אחרות 
 בשנת 2010 מיסטר בין הופיע בפרק התשיעי בעונה החמישית בגרסה האוסטרלית של סדרת הטלוויזיה "משמר המפרץ".
 בשנת 2012 מיסטר בין הופיע במהלך טקס הפתיחה של משחקי הקיץ האולימפיים בלונדון. בסצנה זו, בה מיסטר בין עובד בתזמורת הסימפונית של לונדון אשר מבצעת את המנגינה מה"מרכבות האש", בין משתעמם מלנגן שוב ושוב את אותו התו בסינתיסייזר.
 בספטמבר 2015, במסגרת 25 שנים ליצירת הדמות, רואן אטקינסון הופיע לבוש כמיסטר בין, יחד עם טדי ומכוניתו, בארמון בקינגהאם.

 ספרים 
לאורך השנים פורסמו שני ספרים רשמיים הקשורים לסדרה המקורית - הספר "Mr. Bean's Diary" אשר יצא לשווקים בשנת 1992 והספר "Mr. Bean's Pocket Diary" אשר יצא לשווקים בשנת 1994. שני הספרים בנויים בצורה של יומן שנכתב בכתב ידו הלא ברור של מיסטר בין. שני הספרים מכילים מידע מורחב על הדמות. בשנת 2002 שני הספרים יצאו לשווקים במהדורות חדשות עם תוכן מורחב.

 פרסומות 
מיסטר בין כיכב לאורך השנים גם בפרסומות שונות בטלוויזיה כגון פרסומות ל-REMA 1000, אם אנד אמ'ס, פוג'יפילם, Nissan Tino, סניקרס ו-Etisalat.

 קישורים חיצוניים 



 ערוץ היוטיוב הרשמי

הערות שוליים

קטגוריה:דמויות טלוויזיוניות